OpenLLM-France/wikimedia huggingface dataset:
# Barzhaz Breizh/1867/Paotred Plouieo

Oberennoù damheñvel pe handelvoù all zo ivez, gwelout Paotred Plouieo.
| ◄ Azenorik-c’hlaz | Paotred Plouieo | Seziz Gwengamp ► |
Malloz d’ann heol, malloz d’al loar, Malloz d’ar gliz a gouez d’ann douar !
Malloz d’ann douar, d’ann douar-Plouieou A zo kiriek da wall-strifou,
A zo da wall-strifou kiriek Tre ann otrou hag ann tiek ;
A lak ar stravil war ar mez, A lak meur a hini diez,
Meur a zivab, hag intanvez, Meur a vinour ha minourez,
Meur a gredur war ann henchou Gad ho mamm, o skuilla daelou.
Malloz ru d’ann dudjentil-ker A ra bec’h war al labourer ;
Tudjentil neo, rederien gall, Ganet e korn eur park banal ;
Pere na zell ket mui ouz Breiz ’Ged ouz koulm aer deut enn he neiz.
Disulgwenn, goude ’nn ofern-bred, Ar c’hillok ker barz ar vered ;
War ziri ’r groaz, Arser Kemper, He zaoulagad o tevi ter,
He zaoulagad ter o tevi, ’Vel eur poudad dour o virvi.
— Silaouet holl, potred Plouieou, Silaouet mad ann embannou :
Evid ar bloaz hag ann de krenn, Ra vo prizet tra peb perc’hen ;
Ho tier kerkouls hag ho stu ; Ar mizou diwar ho koust-hu ;
Hag it lec’h-all, c’hui hag ho tud, Gand arc’hant flamm, da glask eur c’hlud. —
Oa ked ar ger peurlavaret, Savet stravil barz ar vered,
Tud koz ha iouank da groza, Darn da wac’ha, darn da oela ;
Darn all da goueza d’ann douar, Mantret ar galon gant glac’har.
— Kenavo, tadou ha mammou, Na stouimp mui war ho peziou !
Red eo mont breman divroet, Kuit deuz lec’h em omp bet ganet,
Ha war boul ho kalon maget, Hag e tre ho ti-vrec’h douget.
Kenavo, sent ha sentezet, Na zeuimp mui d’ho tarempred ;
Kenavo, patron hor parrez, Ni zo war hend ar baourentez. —
Potred Plouieou ho deuz laret : — Tevet, merc’hed, na oelet ket,
Ken na welfet goad peb tiek War dreuzou he di o redek,
Ken na welfet al lomm divean : Goad ar C’hallaoued da gentan. —
Ann arser, evel pa glevaz, Diwar zez ar groaz a lammaz,
N’ouie doare pelec’h tec’het ; ’Vel den rag he benn en deuz gret ;
Barz ar garnel e ma lammet, E touez eskern ar Vretoned.
Hogen, klevet eur seurt burzud : Ann eskern a zrask, evel tud ;
Hag a zav sonn, em unanet, Eneb ann arser war ho zreid ;
Ha setu hen peurzispennet, Ha dindan ho peurzouaret.
Potred Plouieou a lavare : — Deomp-ni da c’hout hon digare. —
E Kemper dal’ ma erruzont, Ho otrounez a c’houlenzont :
— Digoret d’ann dud diwar’ mez, Ma’ gomzint ouz ho otrounez.
— It alese, koz-tieien, Ma na gerit klevet poultr gwenn.
— Ni a ra fors gant ho poultr gwenn, Kement a reomp gant ho perc’hen. —
Oa ked ar gomz peurachuet, Tregont tieg a zo lazet ;
Tregont lazet, ha tri mil tre ; Hag ann tan er ger, ha ker ge !
Ken a grier : « ai ! aou ! ai ! aou ! True ! True ! potred Plouieou ! »
Diskarret leizig a dier, Nemet hini eskop Kemper,
Hini Rosmadek, ’nn otrou kez, A zo mad d’ann dud diwar mez ;
A zo den a wad roueou Breiz, Hag a zalc’h mad d’hor C’hiziou reiz.
Ann otrou eskob a venne, Er ruiou ker pa ’dremene :
— Dale d’ann droug ma bugale ! Enn han Doue ! dale ! dale !
Potred Plouieou, it war ho kiz, Na vo ket mui torret ar C’hiz.
Potred Plouieou ’zentaz out-ha : — Deomp-ni war hor c’hiz, ac’han-ta ! —
Hogen dre wall-chans ’deuz int gret : N’int ked holl d’ar ger erruet.
# Barzhaz Breizh/1867/Melinerez Pontaro

Oberennoù damheñvel pe handelvoù all zo ivez, gwelout Milinerez Pontaro.
| ◄ Ar c’hakous | Melinerez Pontaro | Ann droug-hirnez ► |
E Bannalek zo ’r pardon kaer Lec’h ia’r merc’hed koant gad al laer.
Ha ! ma meil a drei, Diga-diga-di, Ha ! ma meil a ia Diga-diga-da.
Eno e weler ar botred, Gat he kezek braz ha sternet,
Hag ho zokou a zo bluniet, Evit dirollo ar merc’hed.
Gwillaouik kromm zo glac’haret, Hi Fantik koant en deuz kollet.
— Kemenerik, ’nem gonfortet, Ho Fantik koant a vo kaet.
Ma du-ze e meil Pontaro, Ar baron iaouang ar hi zro.
— Tok, tok, tok ! — oh ! — meliner, Digas ma dous Fantik d’ar ger !
— N’em euz gwelet ho tous Fanchon, Med eur wech e meil ar baron ;
Eur wech ama e-tal ar pont, Eur rozennig ar he c’halon,
Gat hi eur c’hoef ker gwenn hag erc’h A n’hi fa ket bet digan-hec’h,
Eur c’horf voulouz du ’nn hi c’herc’hen, Hag hen bordet gad argant gwenn ;
Gat hi deuz hi brec’h eur paner Frezou ker melen ha ker kaer !
Frezou deuz jardin ar maner, Bleuniou fin ar ’nn he, kemener ;
En em zell a re barz ar ster ; Ne oa vil, enn dail, na dister !
Hag a gane ken aliez : — Me garfe but milinerez.
Me garfe but, a greiz kalon, Milinerez meil ar baron. —
— Miliner, n’em godiset ket : Ma Fantik koant d’in daskoret.
— Ha pa rofec’h d’in pemp kant skoed, Ho tous Fantik n’ho pezo ket,
N’ho pezo ked ho tous Fanchon, Chom a rei e meil ar baron ;
Ho tous Fantik n’ho pezo ket, Rag e ma gan-in gwalennet ;
Chom a rei gad ’nn otrou louenn A zo eur c’hristen mad a zen. —
Milinerien zo potred ge ! Ne reant mui nemed kana ’nhe ;
Hi a lare ’nn eur c’huitellat : — Krampouez hag aman a zo mad !
Krampouez hag aman a zo mad ! Ha nebeudig euz peb sac’had,
Ha nebeudig euz peb sac’had ; Hag ar merc’hed kempenn a-vad !
Ha ma mil a drei, Diga-diga-di, Ha ma mil a ia, Diga-diga-da.
# Sant Yvon

| ◄ Emgann ar Releg | Sant Yvon | Ar Rouanez Anna ► |
D’an Aotrou Dujardin, doctor-medesin.
* Kaer ho po kaout hano, galloud, pinvidigez,
* N’ho po ket, evit se, lod en Divarvelez.
* Er bed, holl a dremen : ar gened ar gaera
* En em dro e ludu, kouls laret e netra !
* ’Vel-se da zant Ivon, en desped d’e c’houenn gwerc’h,
* E oberou hepken a dalv brud war e lerc’h.
* Hen goulennit kentoc’h ouz ar c’hizeller koad
* A lakas hon aotrou en iliz Uhelgoad :
* Eno ’c’heller gwelet eus Difennour ar Gwir
* Eur skeudenn gentelius — r’he devo buhez hir ! —
* Ivon o plansoni heb ardou, dibismig,
* Eur gurunen d’ar Paour dirag ar Pinvidig,
* O rei da anaout e tle ar barnour mad
* Barn hervez al Lezenn ha ne ket dioc’h ar stad.
* Ker pell amzer e Breiz, evel er broiou all,
* D’ar Gwir, d’ar Vadelez eo bet trec’h an urz-fall,
* Keit yeo an Drougiez ’c’houzanvas an douar
* Ma kar ganen kavout e tïegez hon Gloar,
* E penn hon tud vrudet, unan eus hon Zent koz :
* Goulou en deus taolet e tenvalder an noz.
# Sant koz ar feunteun

| ◄ Dizrougiez | Sant koz ar feunteun | Ar mansoner ► |
D’an Aotrou Com, person Lennon.
* O tremeniad, salud, en de evel en noz,
* Ar feunteun ’lec’h e vez unan eus hon zent koz.
* Eno, tost d’an elestr, e sav e zremm varvek ;
* Da dud ar maeziou eo ar gwella amezeg.
* ’Keit ma reno warno, en o c’hreiz, ’n o spered,
* Ar reol heuliet gantan ne vo ket dilezet.
* E-barz en e neiz maen, dindan ar wall-amzer,
* ’Giz eur c’houer e c’houzanv glao, skorn, erc’h ha tommder.
* Henvel outan, eo bet eun den a galon aour
* ’Vevas en izelder, peurvuia ’n eur stad paour.
* Gant-se, dirag Doue, eo krenv da rei sikour
* D’an holl diegeziou ha da bep tamm labour.
* Aotrou Person, c’houi ’oar, e-barz e ti Doue
* Pep kristen a zeraou, a echu e vuhe,
* Hag emoc’h o tastum hon zent koz prenvedet
* E palez an Hini o deveus azeulet.
* Ken galloudus ez int e gloar e Varadoz
* Ma hen digorint d’eoc’h gant o gwella bennoz.
* Da c’hedal, e kouskfet e-kichen ho kavell
* ’Lec’h ez oc’h bet ganet, e-kreiz Kerne-Uhel,
* ’Lech m’eo ganet ho re, ’lec’h m’eo marvet ho tud,
* ’Lec’h ma vevit karet, ’lec’h ma talc’hor ho prud.
* ↑ Eur payzant
* ↑ A gommans
* ↑ Adoret
# Sant Yann e menez Arre

| ◄ Pa dinto ar c’hleier | Sant Yann e menez Arre | Sapin ar Gwaremmou Kompez ► |
D’an Aotrou Moré, Person.
* 1.
* Menec’h, beleien,
* Darn bet merzerien,
* Pa deujont ’n hon bro
* Ne weljont tro-dro
* Nemet tud diroll,
* Dare d’en em goll.
* 2.
* Sant Yann Badezour
* ’C’halvjont d’o sikour
* ’Vit lakat da ren
* Al lezenn gristen
* E-lec’h oa gwechall
* Hepken techou fall.
* Diskan :
* Gloar d’hon Aotrou,
* ’Barr an Nenvou !
* Ra vo pedet,
* Ra vo meulet,
* En hon parroz,
* Deiz ha noz !
* 3.
* Skoazellet gantan
* ’Vel m’emomp breman,
* E savjont o mouez,
* Nerzus ’n hon touez,
* Hag eun heol neve
* ’Luc’has er mene.
* 4.
* ’Vel ed en ero
* E pep korn ar vro,
* ’Tiwan Kristenien ;
* Hag ar veleien
* ’Veul hano Doue
* War Venez Arre.
* 5.
* A-us e sanker
* Start Kroaz ar Zalver :
* E-kreiz an oabl splan
* Hi ’voe an tour-tan
* A deuzas an noz
* ’Gelc’hie bon Tud Koz.
* 6.
* Mibien ar Mene
* A garas aboe
* Sant Yann Badezour,
* D’an holl melezour,
* D’ar Gwir difenner
* Hag ouspenn merzer.
* 7.
* Evel hon Patrom,
* Pa vezo ezomm,
* Enep pep gwallour
* Ha pep touellour,
* Harzomp, tud divrall,
* Dispont ouz ar Fall.
# Santelez Jehovah

| ◄ Jesus a Nazareth | Santelez Jehovah | Promese Doue ► |
* 1. Santel eo Jehovah! (bis)
* Hon ine en he bresans.
* Ebarz en gwir assurans,
* A gan Alleluia! (bis)
* Da c’hloar a zo immortel,
* Da c’hras a zo eternel,
* O Tad! ô Mab, Salver! (ter)
* O hon gwir Dasprener!
* 2. Ar sperejou eurus, (bis)
* Da aele ha da boblou,
* A gano meulodiou
* En choumajou Jesus. (bis)
* Ni ive war an douar,
* War zu an trôn euz da c’hloar,
* Da Roue ’r rouâne, (ter)
* Ni zav hor mouez ive.
* 3. Ia ni a glask, Aotrou, (bis)
* Ar sell kepken euz da fas:
* Deuz ’ta euz an trôn a c’hras
* Da ren hor c’halonon; (bis)
* Ha laka en hon ine.
* An domder euz an tân-ze,
* Rag da wir garante, (ter)
* A dle beoat hon fe.
* 4. Amen! ô hon Aotrou! (bis)
* Rag da vadelez ker bras,
* D’ar galoun hag az galv c’hoas
* Respount euz an envou, (bis)
* Neuze en da beoc’h parfet,
* Helfomp lavaret bepred:
* Santel bras, Jehovah (ter)
* Amen! Alleluia!
# Yun an nao Stereden

Marteze ne vezo ket kavet dizoare klevet komz e Feiz ha Breiz eus ar giziou mad ha kaër a ioa gwechall en hor bro ; dilezet brema e vezint ankounac’heat prestik, nemed skrivet e vefent, ha mad e vije hen, ober, evit m’o devezo ar re a deuio var hon lerc’h anaoudegez euz ar pez a ioa evel pa lavarfen tenzoriou o zud koz. Ma vefe klasket piz ar giziou kaër ha dudius-ze a lakea Breiz da skedi etouez an holl broiou, e vije a dra zur gellet ober eul levr bras anezo. Hizio me garfe komz deoc’h eus yun an nao stereden hag eus ar mil ave.
Gwechall goz e oa stank ar re a rea Yun an nao stereden en dervez araok gouel Nedelek, hag an dra ze a ioa chom heb tamm n’eo ket hebken beteg dek pe unnek heur, diouz ar mintin evel ma rear breman, mes beteg ar pardaez, ken a veze gellet konta nao stereden en oabl.
Nag hen a dlie beza eun dra gaër da noz Nedelek, pa veze kaset ar vugaligou da gousket, gwelet an tad, ar vamm, ar vugale vrasa hag ar zervicherien o vont er meaz da zellet ouz ar stered o sevel en oabl an eil goude eben, hag o tont dal m’o deveze gellet konta nao d’ar red d’an ti, da gemeret o fred, laouen da veza gellet diskouez en doare-ze o anaoudegez vad d’ar mabig Doue a loa ganet evito da genver an nozvez vras-ze.
Breman ez eus anter kant vloaz e ioa c’hoaz er vro-man meur a hini hag a rea yun an nao stereden ; me am eus anavezet eur goaz hag en devoa great ar yun-ze, koulz lavaret edoug e vuez ha diou vaouez hag o devoa her great ivez estreget eur wech.
Ar mil ave a veze lavaret da noz yun Nedelek araok mont d’ar Pelgent : an dra-ze a ra ugent chapeled. E peb kear eun toullad merc’hed ha goazed zoken a en em zestume er memez ti da lavaret ar mil ave. N’eus ket kalz a vloaveziou, e Lambaol du-man, en eur chapel a zo e kichen an iliz e veze lavaret c’hoaz ar mil ave : eur c’hiz vad ha koant oa hounnez ivez.
Breman siouaz, n’eo ket o lavaret mil gwech an Ave Maria en henor da vamm ar Mabig Jezuz eo e tremen an dud o amzer da c’hedal ar Pelgent :
Oh ! giziou koz, giziou santel Nac’het oc’h gant tud Breiz-Izel Hag en ho leac’h d’eoc’h me a wel Giziou siouaz kalz dishenvel.
                                                 M.-A. Abgrall.
# Yun Elez (Gloan ha Pilhou pe Istor, Bourdou ha Traou-all)

Oberennoù damheñvel pe handelvoù all zo ivez, gwelout Yun Elez.
| ◄ Er menez da skleur al Loar | Yun Elez | Botmeur ► |
Da P.-M. ar Born.
* Kefeleged, houidi, bouilhennou, paourentez,
* Eul lagenn er mene, sed aze Yun Elez.
* Hon tadou he hanve « Ifern al Lutined »,
* An eneou e poan pe an dud saouzanet !
* Ar roll eus ar re-man a zo c’hoaz em memor ;
* O lezomp da ehan hep trouz na dizenor…
* Komz a reont ivez a gizier kounnaret
* O redek a vandenn, en noz steredennet,
* O viaoual, o vudal, ’ vit spouron an douar,
* Kent mont d’en em daga ouz sklêrijen al loar.
* E pep stad dihetus, Yun Elez, gwall-vrudet,
* A zo eul lec’h a spont. Ne c’houfed her gwelet
* Gant kalz a levenez nemet diouz ar mintin,
* Abred, war-dro sav-heol, pa zon kleier sklintin,
* Ha pa vez golôet dindan eur voren wenn,
* Evel dindan ar gliz douarou ’n eur zaonenn.
* En eur-ze e seblant beza eur porzig-mor
* E dinaou Brenniliz, Sant Mikael ha Kador,
* Ha c’hoaz e tamanter d’al loened, d’ar vuhez
* Sebeliet er vrumen giz e goueled eur bez…
* Yun Elez melkonius, e-kichen da foziou,
* Pegen kaer e kavan reier va meneziou !
* Pegen eürus warne e ven, em holl frankiz,
* Oc’h eva an aer vad, laez glan va yaouankiz !
# Zalud d’ac’h, ilis ma faroz !

Oberennoù damheñvel pe handelvoù all zo ivez, gwelout Salud deoc’h Iliz ma farroz ha Iliz ma farroz.
| ◄ Allaz ! na oufe den kompren | Zalud d’ac’h, ilis ma faroz ! | Ar Pab e Breiz a zo karet ► |
Ar zul warlec’h eizvet an Ol-Zent enem gav eur gouel en enor d’hon ilijou zantel ha beniget, zavet gant hon tud koz. Ar zonj euz ilis e vadeiant hag e baskou kentan a ra plijadur ha vad d’ar c’hristen epad e vue.
1. Zalud d’ac’h, ilis ma faroz, Zalud ilis ma zadou koz. Ma c’halon a zeu da doman, Ilis santel pa ho kwelan !
2. Ma c’halon a zeu da doman, Ha ma daoulagad da ouelan, P’ho kwelan, ilis veniget, Rak enoc’h on bet badeet !
3. Zalud d’an tour zo war e ben Kroaz hon Zalver, zin ar c’hristen ; Zo en e greiz klec’hier o son, E peb mare hag e pep ton.
4. D’in-me, devez ma badeiant, Klec’hier zakret, c’houi zone drant ; Ha pa dei devez ma maro, C’houi truezus d’in a zono.
5. Ma zud em rog, pelzo amzer, A leze labour ha tier, Bep sul bep gouel,evit diskuiz Gant Jezus aman ’n hon ilis.
6. Nag a wej ma mam, daoulinet, En ilis-man a n-euz pedet, Pedet evit he bugale, O skuill daerou war ar pave !
7. Aman ez on bet divec’het Gant ar belek euz ar pec’het ;
Tanveit am euz ouz an dol-man Jezus evit ar wej kentan.
8. Gwelet a ran tron ar Werc’hes, Mam hon ine, ma Rouanes : O Mari, hen gouzout a ret, A viskoaz am euz ho karet !
9. Me wel ive portret ar zent A ro d’imp harp a-hed an hent : En o zouez me wel hon Fatron : N’ankouaïn biken e bardon !
10. Morse ne gavis eul lec’h al, Nag en Arvor nag e Bro-C’hal, D’am daoulagad ken dudius, D’am c’halon ken karantezus !
11. Chom a rin beteg ar maro, Tost d’am ilis, e kreiz ma bro ; Me fel d’in bezan interet, Gant ma zud koz en hon beret !
12. Deiz ar varn, p’hon galvo Doue, Bev e savimp ol euz ar be, Da vont euz ilis ar baroz, Trezeg ilis ar Baradoz.
Ar Sk. ha K. G.
Ar zul divezan goude an Pantekost, e fin miz Du, a zo ive an divezan euz ar blavez kristen. En Aviel, an de-se, hon Zalver a goms d’imp euz fin ar bed. Lennet pe kanet Ar Varn divezan, N° 90.
# Yun Elez

Oberennoù damheñvel pe handelvoù all zo ivez, gwelout Yun Elez (Gloan ha Pilhou pe Istor, Bourdou ha Traou-all).
| ◄ E goudor Roc’h ar Feunteun | Yun Elez | E Gwele ar Ramzed pe e Stankenn an aod ► |
D’an Aotrou Fanch Dagorn
* Liven-gein Breiz-Izel, e-kreiz menez Arrez,
* E-kichen Sant-Mikel ’n eur poull a ziazez ;
* Ha sed aman ar yun, tachen distro, moeltr, yen,
* E-lec’h gant levenez n’en em avantur den.
* O dremwel kudennek, douar fraost ha gwenvet,
* Bro an touarc’hennou, a raden marellet,
* Atao ez out digor da hirvoud an avel
* Ha d’an houidi gouez a zeu a denn-askell !
* D’an amzer vrumennet war da stankou chaget
* E lugern misterius taniou-noz drouk-livet ;
* Eneou ’zo e poan, hervez eul lavar koz,
* O c’hortoz er c’horn-man tremen d’ar Baradoz ;
* ’Pad ma tomm en oaled ’n eur gana kantikou
* Mesaerien denved ’n o dourn chapeledou.
# Yvonaic

| ◄ Eur zon cloarec | Yvonaic | Margodic La Boissier ► |
Tostaët hol, tud iaouanc, ha c’hui ’glevo canan Eur zonic divertissant ’zo zavet er bloa-man, ’Zo grêt d’eur plac’hic iaouanc an oad a bemzec vloaz Hac a zo bet anlevet an noz kenta ar bloaz. Ha m’oc’h euz c’hoant da glevet penôs c’hoarveas se, Tad ar plac’h-man oa mânet clanv fall war he wele. Yvonaïc c’houlenne, eun dewez, ouz he zad : — Ho conje da zimezi, ’mez hi, ma ve d’ho crad ; Ho conje da zimezi, ’me ar plac’h, a fell d’in, D’eun amunuzer iaouanc a barrez Sant-Gily ; D’eun amunuzer iaouanc a barrez Sant-Gily ; Dont a ra d’am darempred ha plijout a ra d’in. — Me ’zo, eme ar pôtr coz, dalc’het gant ar c’hlenved, Ouspenn, te rô d’in chagrin ha nec’hi ma spered, Te ’c’h a da gomer eun den an izella degre, Ha te oc’h allout caout unan deuz da ligne. Te ’c’h a da gomer eun den an izella degrad, Ha te oc’h allout caout eun den a ligne vad...
Iann Raizon a lavare d’he vewel, an traïtour : — Gra d’in caoul ar bennherès, mar alles ma zicour; Gra d’in caoul ar bennherès, en despet d’he ligne, Ha me roïo dit dec scoet da gad dillad neve (bis)
Ha da gemer da vevel, ar rest deuz da vuhe. Hac hi hac o nem glewet neuze, eun daou pe dri, Da brena eur wisdantin, da vont d’hi laëres di. Ha pa antrejont en ti, ar plac’h oa o trempa ; Hi teurel ar wisdantin war scudel Yvona. Yvona, pa d’oa debret eun daou loaïad pe dri, Hac hi tôl he botou-coat en creiz leuren an ti, Hac o vont da Gerveno, da gavout Iann Raizon. Set-hi fourret er prizon, ha tapet ar pichon ; Tapet a oa ar pichon, na oa ket bet a boan, Ha casset da Gerveno, da beurdibri he c’hoan.
Person Sant Gily ’lâre, ar zul nessa, ’n he brôn : — Clewet ’m eus, Sant Giloïs, poa laëret eur pichon. Ar c’houldri nefa honnès na nefa nemert-hi, Mes credet, Sant-Giloïs, ret vezo hi renti. Ar goaz a gomer aon, o clewet ar person, ’C’h a da gouldri Kerveno, da gerc’had he bichon ; ’C’h a da gerc’had he bichon, da gouldri Kerveno, Hac hen ’c’ha d’hi c’hass neuze da gouldri Keraval, Da zicour an hini goz d’ober goadigenno. Iann Raizon a lavare, pa antree en ti : — Setu aze ho merc’hic, pa na deut da wit-hi. Bet ê ’c’h ober eur bale, da c’hortoz an eured ; Na c’houllet ket hi rei d’in, met ober a refet, Ar pôtr coz, p’hen eus clewet, a zao ouz he wele, Da vont da di ar Justis, an dewarlerc’h beure. Da vont da di ar Justis, wit ober eun decret ; Wit m’ho dijent galeo, pe ma vijent dewet...
— Ma zad, me c’houlen pardon, nac a greiz ma c’halon Well ê d’in beza eureujet ’wit chom en abandon. C’hui ive ho poa laëret ma mamm a di he zad, Ha se n’eus ket ho harzet da ober ligne vad ! » An hini goz, o clewet, e deus neuze lâret : — Na ei den d’ar galeo, ha na vô den crouget. Gwell ê repari an drouc, mar ê grêt ar pec’hed…
Setu oe grêt an eured, gant peb solennité : Tapet oe an oac’h iaouanc war geïnn eun incane, Bete-goût teuje d’ezhan dougen bonet he dad. Na oa ket a drouc-zeblant : commanset oa er fad.
# Pe vein marhue

| ◄ Allas ! péh un dristé | Pe vein marhue | Spontusset ur momand ► |
* Pe vein marw, pe vein marw,
* Peb tra e achihuou,
* Hemb truhé, pe vem marw
* Doué em jugeou.
* Rèd-é merhuel, rèd-é merhuel,
* Ag er bed rèd-é d’emb lemel ;
* Doué memb en des d’emb el laret :
* De ol en dud merhuel zou ret.
* Pe vein marw, etc.
* Quer bean èl ma houihue ur boquet,
* Buhé mab-dén e zou uset ;
* Ne hra meit tremein ar er doar
* Hag é ta er marw d’en discar.
* Pe vein marw, etc.
* Deit, péherion, tosteit d’er bé,
* Deit d’interrein hou vanité ;
* Azé ol en treu istimet
* Guet-n-oh nezé vou dispriset.
* Pe vein marw, etc.
* Hui, tud carguet a vanité,
* Petra-vou a hou pràuité ?
* Hou faç hag hou corv dislihuet
* E spontou memb hou ç’amièd.
* Pe vein marw, etc.
* Hui e goutant hon tesirieu,
* Hui e gâr hou pligeadurieu ;
* Mæs eid oh péh ur changemant
* E hrei er marw én ur momant !
* Pe vein marw, etc.
* Quenavou d’er joé, d’en imbad,
* D’en eur, d’en inour, d’er chervad,
* En treu-cé ol e istimoh
* Nezen é vou lamet guet-n-oh.
* Pe vein marw, etc.
* Quenavou, quérent, amièd,
* Quenavou, bugalé, prièd !
* Hou calon nezen hum cherrou,
* Mæs en ol hou ç’abandonnou.
* Pe vein marw, etc.
* Pe vehé ret hinihue en dé
* Monnèt dirac tribunal Doué ;
* Pe zouguehé Doué hou ç’arrest,
* Pihue a han-oh e vehé prest?
* Pe vein marw, etc.
* Ah ! guet eun a vout trahisset
* Guet er marhue ér stad a béhèd,
* Ouilet guet quæ ha guet glahar
* Étré ma oh hoah ar en doar.
* Pe vein marw, etc.
* J. G.
# Peanoz dont da veza pinvidik

| ◄ Ar C’hrek veuzet | ► |
— « Va zad, lavarit d’in penaoz e c’hell ann dud » Dastum, evel a reont, madou ha kalz a vrud ? » Eme eunn den iaouank d’he dad deut war ann oad. — « C’hoantek eo da galoun, ha da gorf maget mad, » A zo kre ha nerzuz. — Ama, va map, selaou : » Ar gwella hent a zo da zastum gwir vadou, » Da veza brudet kaer zo poania, labourat ; » Hep ober drouk morse, atao ober ar mad. » — « Gwir eo, va zad, m’her goar ; anefe ma’z eo diez » Ha torgennek ann hent, — gwelloc’h e ve kompez. » — « Hentchou all zo e-leiz, hentchou treuz, riboulou ; » Mar fell d’id mont dre z-ho e weli kalz roudou » A zo eat enn da-raok. — Mar kerez, fistoulik, » Hep spega tamm enn drez e vezi pinvidik. » — « Hag ar vouillen, va zad, a zo ous-penn ann drez ! » N’em’ ounn e chal gant poan, nag ive gant stlabez. » — « Neuze, gwella rafez eo beza diod, diskiant ; » Dre ’nn hent-se, kalz a dud ho deuz brud hag arc’hant. »
# Pe trouz war an douar

| ◄ An noz tenval | Pe trouz war an douar | M’hoc’h ador Mabig Jezuz ► |
* Pe trouz war an douar, pe kan a glevan me ?
* Na kaer eo ar moueziou a zeu eus lein an Neñv !
* Eled, oh ! larit d’imp ’vit petra e kanet,
* Pebez burzud eta zo digouezet er bed ?
* Diskan.
* Gloria gloria in excelsis Deo,
* Gloria gloria in excelsis Deo.
* Kanit ive ganimp, kanit, pobl an douar
* Deut omp da larout d’eoc’h eun neventi hep par :
* Eur mabig benniget, Roue Jerusalem,
* A zo ganet ’vidoc’h e kerig Betleem
* Eman deut an termen eus ar profesiou
* O noz mil gwech eurus a dorr hon liammou !
* Kanit gloar hag enor da Jezuz ha Mari :
* Doue zo ’n em c’hraet den, ganet eo ar Mesi !
* D’an taol a hanter-noz, fenoz ez eo ganet,
* En eur c’hraouig disto, en eur stad trist meurbed ;
* Eman eno etre eur c’hole eun azen :
* ’Vit tomma e vemprou, n’en deus ’met o alan.
* Eno c’houi a welo Krouer ha mestr ar bed
* War eun dornadig plouz, ’n eul laouer astennet,
* E teurvez beza paour, ’vit ho pinvidikat,
* Ha pellat ho kalon diouz ar bed evit mat.
* E liammou santel, e gavel benniget
* A gomzo splannoc’h d’eoc’h evit an doktored ;
* Gante c’houi a gavo kalz gwelloc’h kenteliou
* ’Vit ar re a gaver ’barz ar c’haeran leoriou.
* Tud staget ouz ar bed hag e blijaduriou,
* Tostait etal Jezuz ha gwelit e zaerou ;
* Troit kein da viken d’ar joaiou safarus,
* O welout ho Toue ’ne eur stad ken truezus.
* Kraouig Kêr Betleem ’vo eun tammal ’vidoc’h
* Mar ne fell ket d’ac’h ren eur vuhez santeloc’h ;
* Ar c’houadur dister-man eun deiz a vo gwelet,
* Leun e c’hloar eus an nenv o tont da varn ar bed.
* Pegen eurus oc’h c’houi, o Gwerc’hez venniget,
* C’houi ’zo Mamm d’ho Krouer hep kolla ho kwerc’hded
* Goulennit m’hon bezo, ’vit plijout da Zoue,
* Gant lod eus ho klanded, lod eus ho karante(z).
* Ha c’houi Jozeb, den just ha fidel d’ho tever,
* Choazet oc’h bet da ren da vaga hon Salver,
* Goulennit ’vidomp ar c’hras da virout bepred
* E-kreiz hon c’halonou Jezuz, Salver ar bed.
* Jezuz, ma Salver, Krouadur benniget,
* Bezit meulet noz-deiz, e pevar c’horn ar bed !
* Reit d’imp ’raok ho huitaat grasou gant largente(z),
* Ha renit hon c’halon da viken, o Doue !
# Pater noster dibidoup

Oberennoù damheñvel pe handelvoù all zo ivez, gwelout Pater Noster.
| ◄ C’hoariel all | Pater noster dibidoup | Bioc’hic Doue ► |
Pater noster dibidoup, ’Man ma c’haz o néa stoup,
 Ha ma c’hi war leïnn an ti’ ’C’h aoza boued d’ann houïdi ;
 Ann houïdi dorn euz dorn O cass ann toaz d’ann tiforn,
 Ha ma mamm war greiz ann hent, O crial forz war he dent ;
 Ma zad coz, en tâl an tan, ’C’houll para a vô da goan :
Yod ed-du ha bac’hado an daou du,
 Yod minus kerc’h Ha bac’hado war he lerc’h.
 Ar C’harvec coz o vont d’he leïnn, Eur c’hoz tramaillo war he geïnn,
 Eur votes-coat euz toul he rêr, D’ober d’ezhan hasta caër.
 Itron Varia Coatnévélé, Crampoes gwiniz ha jufféré,
 Da viz mai, avalo glaz : ’N’hini oar a lâro c’hoaz.
 Tamtibidoujen, tamtibidei, Ar C’harvec coz zo paotr anehi !
Canet gant Mari Feutren Kerbors, 1888.